KIRJALLINEN KYSYMYS E-2296/02

esittäjä(t): Erik Meijer (GUE/NGL) komissiolle

(25. heinäkuuta 2002)

Aihe: Tuontikielto lyijykäsitellyn sydämen omaaville kynttilöille, joista aiheutuu terveysvaaroja erityisesti lapsille ja vähävaraisille

1. Onko komissio tietoinen New Scientist -lehdessä 22. kesäkuuta 2002 julkaistusta artikkelista (s. 15), joka koskee lyijykäsitellyn sydämen omaavien kynttilöiden mahdollisesti aiheuttamia terveysriskejä?

2. Miksi Kaukoidässä valmistettujen lyijyä sisältävien kynttilöiden tuontia ei ole rajoitettu, vaikka kyseisen artikkelin mukaan EU:ssa valmistettavien kynttilöiden sydämissä ei enää käytetä lyijyä?

3. Onko komissio tietoinen, että tutkijat ovat tietyn merkkisten kynttilöiden polttamisen jälkeen havainneet ilmassa lyijyhiukkastasoja, jotka ylittävät sallitun tason 13-kertaisesti?

4. Voiko komissio vahvistaa, että vaarassa ovat erityisesti lapset, koska tällaiset lyijyaltistustasot voivat aiheuttaa aivovaurioita, ja että altistumisvaara koskee usein vähävaraisia ihmisiä, koska lyijyä sisältävät kynttilät ovat halvempia?

5. Aikooko komissio seurata Yhdysvaltain tuoteturvallisuuskomitean esimerkkiä ja harkita sekä koti- että ulkomaisten lyijyä sisältävien kynttilöiden markkinoinnin kieltämistä?

6. Ellei aio, mitä vaihtoehtoisia toimia komissio aikoo toteuttaa ongelmien ehkäisemiseksi?

David Byrnen komission puolesta antama vastaus

(15. lokakuuta 2002)

Komissio on tietoinen vaaroista, joita lyijy ja sen yhdisteet saattavat aiheuttaa ihmisten terveydelle. Komissio on tietoinen myös tuoreimmista tiedoista, joiden mukaan lyijykäsitellyllä sydämellä varustetuissa kynttilöissä saattaa piillä terveysriskejä.

Komissio on arvoisan parlamentin jäsenen lailla huolestunut asiasta ja harkitsee parhaillaan yleisen lähestymistavan laatimista vaaroista, joita lyijyä sisältävät tuotteet aiheuttavat terveydelle ja ympäristölle.

Lyijyn yleisten terveys- ja ympäristöriskien arvioimiseksi komissio pyysi myrkyllisyyttä, ekomyrkyllisyyttä ja ympäristöä käsittelevää tiedekomiteaa (CSTEE:tä) esittämään näkemyksensä tästä asiasta.

CSTEE totesi 5. toukokuuta 2000 antamassaan lausunnossaan, että ihmiset altistuvat sallitun enimmäismäärän ylittäville lyijypitoisuuksille hyvin monenlaisissa tilanteissa (lyijyä on ilmassa, maaperässä, vedessä, elintarvikkeissa ja hyödykkeissä) ja monin tavoin (esimerkiksi hengityselinten ja suun kautta). CSTEE totesi, että päästöt, jotka ovat peräisin lyijypitoisesta bensiinistä, maaleista sekä lyijykäsitellyistä ammuksista ja vesijohdoista, ovat suurimmat lyijysaasteen lähteet, jotka saattavat altistaa ihmiset terveysvaaroille. CSTEE katsoi, että lapset ovat erityisen herkkiä lyijyn vaikutuksille myös silloin, kun lyijypitoisuus pysyy sallitussa enimmäismäärässä tai alittaa sen. CSTEE totesi myös, että ihmisten altistuminen lyijysaasteelle vähenee unionissa koko ajan, mikä johtuu erityisesti lyijyllisen bensiinin käytön jatkuvasta vähenemisestä. CSTEE pyysi komissiota toteuttamaan lisätoimia sen selvittämiseksi, mitä muita sellaisia käyttötarkoituksia lyijyllä on, jotka saattavat vaikuttaa kokonaisaltistumisen suuruuteen, ja mahdollisten riskien arvioimiseksi.

Vastauksena CSTEE:n pyyntöön komissio tilasi tutkimuksen lyijyä sisältävien tuotteiden käytön aiheuttamien terveys- ja ympäristöriskien selvittämiseksi ja arvioimiseksi. Tutkimus on nyt saatu valmiiksi. Siinä luetellaan useita erilaisia lyijyn käyttötarkoituksia, jotka saattavat vaikuttaa kokonaisaltistumisen suuruuteen. Tutkimustulokset on toimitettu CSTEE:n arvioitaviksi.

Tutkimustulosten mukaan lyijykäsitellyllä sydämellä varustetut kynttilät eivät altista unionin kansalaisia lyijylle. Komissio sai kuitenkin äskettäin Yhdysvaltain kulutushyödykkeiden turvallisuutta käsittelevältä komitealta (United States Consumer Product Safety Committee US CPSC), johon se on yhteydessä säännöllisin väliajoin, uusimmat tutkimustulokset, jotka koskevat lyijykäsitellyllä sydämellä varustettujen kynttilöiden mahdollisia terveysriskejä. US CPSC totesi, että lyijypitoisuuksille altistuvat kaikkein eniten vähävaraiset, jotka suosivat edullisia lyijykäsitellyllä sydämellä varustettuja kynttilöitä, ja niiden perheiden lapset, joissa tällaisia kynttilöitä käytetään.

Tuoreimpien US CPSC:ltä saatujen ja New Scientist -lehdessä 22. kesäkuussa 2002 ilmestyneiden tietojen mukaan niiden lyijyhiukkasten määrä, joita vapautuu ilmaan poltettaessa pitkään (neljä tuntia päivässä 1530 päivän ajan) lyijykäsitellyllä sydämellä varustettuja kynttilöitä, voi nostaa veren lyijypitoisuuden yli sallitun enimmäisrajan.

Komissio on pyytänyt US CPSC:tä toimittamaan sille kaikki asiaa koskevat tiedot. Komissio toimittaa tiedot edelleen CSTEE:n tarkistettaviksi, jotta CSTEE voi sisällyttää tämän erityisen altistumistilanteen kokonaisarvioonsa riskeistä, joita lyijyn käyttö eri tuotteissa saattaa aiheuttaa. CSTEE:n asiasta antaman lausunnon perusteella komissio esittää määräajassa ehdotuksia asianmukaisiksi riskiä vähentäviksi toimiksi sellaisten käyttötarkoitusten osalta, joiden yhteydessä voi syntyä vaarallisen korkea lyijyaltistus.